হ্যারি পটার
হ্যারি পটার ( ) হচ্ছে ব্রিটিশ লেখিকা জে. কে. রাউলিং রচিত সাত খন্ডের কাল্পনিক উপন্যাসের একটি সিরিজ। এই সিরিজের উপন্যাসগুলিতে জাদুকরদের পৃথিবীর কথা বলা হয়েছে এবং কাহিনী আবর্তিত হয়েছে হ্যারি পটার নামের এক কিশোর জাদুকরকে ঘিরে, যে তার প্রিয় বন্ধু রন উইজলি ও হারমায়নি গ্রেঞ্জারকে সাথে নিয়ে নানা অ্যাডভেঞ্চারে অংশ নেয়। কাহিনীর বেশিরভাগ ঘটনা ঘটেছে হগওয়ার্টস স্কুল অব উইচক্র্যাফট এন্ড উইজার্ডরিতে। মূল চরিত্র হ্যারি পটারের বড় হওয়ার পথে যেসব ঘটনা ঘটে, তার শিক্ষাজীবন, সম্পর্ক ও অ্যাডভেঞ্চার নিয়েই কাহিনী রচিত হয়েছে। আবার বইটিতে মানুষের বন্ধুত্ব, উচ্চাশা, ইচ্ছা, গর্ব, সাহস, ভালবাসা, মৃত্যু প্রভৃতিকে জাদুর দুনিয়ার জটিল ইতিহাস, বৈচিত্র্যপূর্ণ অধিবাসী, অনন্য সংস্কৃতি ও সমাজ প্রভৃতির দৃষ্টিকোণ থেকে বর্ণনা করা হয়েছে। এর কাহিনী মূলত কালো-যাদুকর লর্ড ভলডেমর্ট, যে জাদু সাম্রাজ্যে প্রতিপত্তি লাভের উদ্দেশ্যে হ্যারির বাবা-মাকে হত্যা করেছিল ও তার চিরশত্রু হ্যারি পটারকে কেন্দ্র করেই আবর্তিত হয়েছে।
হ্যারি পটার অ্যান্ড দি অর্ডার অব দ্য ফিনিক্স
এই বইটি সিরিজের সবচেয়ে দীর্ঘতম বই। ২০০৩ সালের ২১ জুন ব্লুমসবারি যুক্তরাজ্যে এবং স্কলাস্টিক যুক্তরাষ্ট্রে বইটি প্রকাশ করে। বইটির কাহিনী অবলম্বনে একই নামের একটি চলচ্চিত্র নির্মিত হয় যা ২০০৭ সালে মুক্তি পায়। এছাড়াও বেশ কয়েকটি ভিডিও গেমসও নির্মিত হয়েছে। "হ্যারি পটার অ্যান্ড দ্য অর্ডার অফ দ্য ফিনিক্স" বইটি বেশ কিছু পুরস্কার অর্জন করে। এর মধ্যে উল্লেখযোগ্য হল, ২০০৩ সালের বেস্ট বুক ফর ইয়াং এডাল্টস পুরস্কার।